钦定古今图书集成/历象汇编/乾象典/第015卷 > 礼记 > 郊特牲
## 钦定古今图书集成/历象汇编/乾象典/第015卷 > 礼记 > 郊特牲

飨禘有乐，而食尝无乐，阴阳之义也。“凡饮”，养阳气也，
凡食，养阴气也，故春禘而秋尝，春飨孤子，秋食耆老，
其义一也，而食尝无乐。饮养阳气也，故有乐；食养阴
气也，故无声。凡声阳也，鼎俎奇而笾豆偶，阴阳之义
也。

〈大全〉长乐陈氏曰：“鼎俎之实，以天产为主，而天产阳属，故其数奇。笾豆之实，以地产为主，而地产阴属，

故其数偶。”

又

〈陈注〉乐所以发阳道之舒畅，礼所以肃阴道之收敛。一阖一辟，而万事得宜也。

又

“君之南乡”，答阳之义也。

〈大全〉周氏曰：“阳即天也。”

又

社祭土而主阴气也。“君南乡于北牖下”，答阴之义也。

〈陈注〉地秉阴，则社乃阴气之主。社之主设于坛上北面，而君来北墙下，南向祭之。盖社惟立坛壝而环之以墙，既地道主阴，故其主北向，而君南向对之。

又

是故，丧国之社屋之，不受天阳也；薄社北牖，使阴明
也。

〈陈注〉“屋其上则天阳不入，牖于北”则阴气可通，阴明则物死也。

又

大报天而主日也。“兆于南郊”，就阳位也。

〈陈注〉日者众阳之宗，故就阳位而立郊。

又

“《昏礼》不用乐”，幽阴之义也。乐，阳气也。

〈大全〉长乐陈氏曰：“乐由阳来，而声为阳气；礼由阴作，而昏为阴义。故《周官大司徒》‘以阴礼教亲，则民不怨’。然则昏之为礼，其阴礼欤？古之制礼者，不以吉礼干凶礼，不以阳事干阴事，则昏礼不用乐，幽阴之义也。”

又

“有虞氏之祭也。尚用气，血腥爓，祭用气也。殷人尚声，
臭味未成，涤荡其声，乐三阕，然后出迎牲。声音之号，
所以诏告于天地之间也。周人尚臭，灌用鬯臭，郁合
鬯，臭阴达于渊泉。灌以圭璋，用玉气也。既灌然后迎
牲，致阴气也。萧合黍稷，臭阳达于墙屋。故既奠然后
焫萧合膻芗。凡祭慎诸此。”魂气归于天，形魄归于地，
故祭求诸阴阳之义也。殷人先求诸阳，周人先求诸
阴。

〈大全〉周氏曰：“有虞氏尚气，殷人尚声，周人尚臭者，皆以宗庙之祭言之也。至于天地之祭，则天以升烟为主，地以荐血为主者，百王之所不易也。所谓尚气者，凡血告于室，腥爓荐于堂，有虞氏则血与腥爓皆以为祭，是故为尚气也。所谓尚声者，先作乐以求诸阳，然后迎牲；所谓尚臭者，先灌以求诸阴，然后迎牲。然则有”虞氏之尚气者，亦求诸阴阳之间而已矣。马氏曰：“有虞氏之意，以为鬼神之所享在于敬而不在于味。敬之所至，则味有所遗，故祭以血腥为始。有虞氏之尚气，殷人从而文之，故尚声。乐由阳来，则凡声皆阳也。盖人之死也，魂气归于天，非求诸阳，不足以报其魂也。殷人尚声，所以迎其魂之来也。殷既尚声，周人从而文之，故尚臭。”臭，气也，而气有阴阳之别。周人尚臭，灌用鬯臭，所以致阴气也。盖人之死也，形魄归于地，非求诸阴不足以格其神也。故臭阴达于渊泉，先求诸阴也。臭阴达于渊泉，以下之深者言之也。臭阳达于墙屋，以宗庙之所有言之也。盖魂魄具然后为人。周人既以求诸阴，又以“求诸阳”言之，则知有虞氏之用气，非不用味也。殷人先求诸阳，非不求诸阴也。谓之“尚气”，谓之《尚声》，谓之“尚臭”，皆以始言之，而其意各有主也。

又

“祭黍稷，加肺；祭齐，加明水”，报阴也。取膟膋，燔燎升首，
报阳也。

〈陈注〉祖考形魄归地属阴，而肺于五行属金，金水阴也，故加肺加明水，是以阴物而报阴灵也。黍稷阳也，牲首亦阳体，魂气归天为阳，此以阳物报阳灵也。